Chabane-ongeluk: Trokdrywer bly in aanhoudingDie wrak van die motor waarin minister Collins Chabane, sy bestuurder en sy lyfwag gery het (15 Maart 2015) Foto: @Thabiso_Dlamini, Twitter Die vragmotorbestuurder wat betrokke was in die botsing waarin Collins Chabane, minister van staatsdiens en administrasie, dood is, het Dinsdag in die Polokwane-landdroshof verskyn. Amukelani Rikhotso het vlugtig in die hof verskyn en sal in aanhouding bly tot sy volgende verskyning. Die hof het aanvanklik gelas dat Rikhotso weer op 6 April in die hof moet verskyn. Die datum sal na verwagting verander word aangesien dit ŉ vakansiedag is. Die staat het aangedui dat hy borgtog sal teenstaan indien Rikhotso hiervoor aansoek doen. Chabane se familie sowel as talle joernaliste was in die hof. Rikhotso staan tereg op aanklagte van strafbare manslag en bestuur onder die invloed van alkohol. Hy is nie in die ongeluk beseer nie. ’n Roudiens vir Chabane word Donderdag by die Pretoria-stadsaal gehou. Hy sal Saterdag in Malamulele in Limpopo ter ruste gelê word. Chabane, sy bestuurder en ŉ lyfwag is Sondagoggend dood nadat hul motor op die N1-hoofweg naby Polokwane teen ŉ vragmotor gebots het. Die vragmotor het glo ŉ U-draai gemaak.